[bookmark: _GoBack]Обуке за грађане о коришћењу дигиталне платформе еЗдравље 
у Здравственој станици Калуђерица

Дом здравља Гроцка позива све грађане и грађанке да присуствују бесплатним обукама за коришћење дигиталне платформе и мобилне апликације еЗдравље, које ће се одржати 9. септембра у просторијама здравствене станице Калуђерица, Краља Петра Првог 7Б, Калуђерица. Обуке ће се одржати у периоду од 8 до 16 часова.
У оквиру обука грађани ће имати прилику да уз помоћ едукатора науче како да инсталирају и користе апликацију еЗдравље на својим мобилним телефонима и рачунарима. 
Путем платформе и мобилне апликације еЗдравље, корисници могу брзо и једноставно да закажу преглед код свог изабраног лекара без чекања у редовима, остваре увид у сопствени електронски здравствени картон, провере лабораторијске налазе, лекарске извештаје и дознаке за боловање, као и да прате прописане рецепте и имају сталан увид у своју терапију.
Обуке се реализују у оквиру пројекта „ЕУ за здравствени систем Србије“, који финансира Европска унија, а спроводе Програм Уједињених нација за развој (УНДП) и Светска здравствена организација (СЗО) у сарадњи са Министарством здравља Републике Србије.
Обуке су бесплатне и прилагођене свим старосним групама, а заинтересовани грађани могу доћи у наведеном термину без претходног пријављивања.
Позивамо све суграђане да искористе ову прилику, информишу се о предностима дигиталних услуга у здравству и олакшају себи приступ здравственој заштити.

